钦定古今图书集成/明伦汇编/氏族典/第195卷 > 《廖用贤尚友录》 > 刁衎
## 钦定古今图书集成/明伦汇编/氏族典/第195卷 > 《廖用贤尚友录》 > 刁衎

按《宋史刁衎传》，“衎字元宾，昇州人。父彦能，仕南唐为
昭武军节度。衎用荫为秘书郎、集贤校理，以文翰入
侍，甚被亲昵。李煜尝命直清辉殿，阅中外章奏。金陵
平，从煜归。宋太祖赐绯鱼，授太常寺太祝。称疾假满，
屏居辇下者数岁。太平兴国初，李昉、扈蒙在翰林，勉
其出仕，因撰《圣德颂》献之，诏复本官，出知睦州桐庐”
县，再迁大理寺丞。献《文》四十篇。召试，授殿中丞、通判
湖州，俄知婺州，迁国子博士。会考校百官殿最，衎被
召，以无过，得知光州，就改虞部员外郎。转运使状其
政绩，优诏嘉奖，徙知庐州。真宗即位，迁比部员外郎，
充秘阁校理，出知颍州，入为比部员外郎，改直秘阁，
充崇文院检讨。时杜镐、陈彭年并预检讨，衎言此二
人可专其任，诏许解职，判三司开拆司，预修《册府元
龟》，加主客郎中，求领外任，得知湖州，转刑部郎中，岁
满，复预编修。大中祥符六年，书成，授兵部郎中。入朝，
暴中风眩，真宗遣使驰赐金丹，已不救。年六十九。子
湛、湜、渭，皆登进士第。